CELEX: 32021D1437
Language: da
Date: 2021-08-03 00:00:00
Title: Den Europæiske Centralbanks afgørelse (EU) 2021/1437 af 3. august 2021 om ændring af afgørelse (EU) 2017/934 om delegation af afgørelser vedrørende signifikansen af enheder under tilsyn (ECB/2021/33)

6.9.2021   
               
               
                  DA
               
               
                  Den Europæiske Unions Tidende
               
               
                  L 314/1
               
            
         DEN EUROPÆISKE CENTRALBANKS AFGØRELSE (EU) 2021/1437
         af 3. august 2021
         om ændring af afgørelse (EU) 2017/934 om delegation af afgørelser vedrørende signifikansen af enheder under tilsyn (ECB/2021/33)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (1), særlig artikel 6,
         under henvisning til Den Europæiske Centralbanks afgørelse (EU) 2017/933 af 16. november 2016 om de generelle rammer for delegation af beslutningstagende beføjelser for retlige instrumenter i forbindelse med tilsynsopgaver (ECB/2016/40) (2), særlig artikel 4, og
         ud fra følgende betragtninger:
         
                     (1)
                  
                  
                     I den Europæiske Centralbanks afgørelse (EU) 2017/934 (ECB/2016/41) (3) fastsættes kriterierne for delegation af beslutningstagende beføjelser til lederne af arbejdsenhederne i Den Europæiske Centralbanks (ECB) arbejdsenheder med henblik på vedtagelse af afgørelser vedrørende signifikansen af enheder under tilsyn. Erfaringerne med anvendelsen af den pågældende afgørelse har vist, at visse præciseringer og tekniske ændringer er nødvendige, navnlig af hensyn til konsekvens og sikkerhed i anvendelsen af kriterierne.
                  
               
                     (2)
                  
                  
                     Proceduren for delegation af beslutningstagende beføjelser bør præciseres i forbindelse med ændringer af afgørelser om signifikans, hvor ledere af arbejdsenheder har betænkeligheder med hensyn til samspillet mellem en sådan afgørelse og en eller flere andre afgørelser, der kræver tilsynsmæssig godkendelse. Det kan være tilfældet, hvor resultatet af den relevante tilsynsvurdering har direkte indvirkning på en eller flere af disse andre afgørelser, og afgørelserne bør derfor behandles samtidig af den samme beslutningstager med henblik på at forhindre modstridende resultater.
                  
               
                     (3)
                  
                  
                     Den 24. juni 2020 besluttede Styrelsesrådet at etablere tæt samarbejde mellem ECB og Republikken Bulgarien (4) og mellem ECB og Republikken Kroatien (5). I henhold til artikel 7, stk. 1, i forordning (EU) nr. 1024/2013 kan ECB med henblik på at udføre visse opgaver i forbindelse med kreditinstitutter, der er etableret i en medlemsstat, der ikke har euroen som valuta, i tilfælde hvor der er etableret tæt samarbejde i overensstemmelse med den pågældende artikel, rette instrukser til den kompetente nationale myndighed i den relevante medlemsstat. Det er derfor hensigtsmæssigt at medtage sådanne instrukser blandt de retsakter, som ECB kan vedtage ved delegation til ledere af arbejdsenheder i henhold til de relevante bestemmelser i afgørelse (EU) 2017/933 (ECB/2016/40).
                  
               
                     (4)
                  
                  
                     Hvis lederne af arbejdsenhederne har betænkeligheder med hensyn til kompleksiteten eller følsomheden af en ændring af en afgørelse om signifikans, hvad angår indvirkningen på ECB’s omdømme og/eller den fælles tilsynsmekanismes funktion, bør en sådan ændring af en afgørelse om signifikans desuden vedtages efter proceduren om ikke-indsigelse og ikke ved en delegeret afgørelse. Der sikres ved denne ændring overensstemmelse med procedurerne i de delegerede afgørelser, der er vedtaget af Styrelsesrådet i henhold til artikel 4 i afgørelse (EU) 2017/933 (ECB/2016/40) hvad angår andre typer af tilsynsafgørelser.
                  
               
                     (5)
                  
                  
                     Afgørelse (EU) 2017/934 (ECB/2016/41) bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Ændring
            Afgørelse (EU) 2017/934 (ECB/2016/41) ændres som følger:
            
                        1)
                     
                     
                        I artikel 1 tilføjes følgende nr. 9):
                        
                           »9)   »følsomhed« (sensitivity): et karakteristika eller en faktor, der kan have en negativ indvirkning på ECB’s omdømme og/eller den fælles tilsynsmekanismes funktion, herunder, men ikke begrænset til, følgende: a) den relevante enhed under tilsyn har tidligere været eller er underlagt alvorlige tilsynsforanstaltninger såsom foranstaltninger til tidlig indgriben, b) der fastlægges ved vedtagelsen af forslaget til afgørelse en ny praksis, der i fremtiden kan binde ECB, c) forslaget til afgørelse kan efter vedtagelsen tiltrække negativ opmærksomhed fra medierne eller offentligheden eller d) en kompetent national myndighed, der har etableret tæt samarbejde med ECB, meddeler ECB, at den er uenig i forslaget til afgørelse.«
                        
                     
                  
                        2)
                     
                     
                        I artikel 2 indsættes følgende stk. 3-5:
                        
                           »3.   En ændring af en afgørelse om signifikans vedtages ikke ved en delegeret afgørelse, hvis vurderingens kompleksitet eller følsomhed påkræver, at den vedtages i henhold til ikke-indsigelsesproceduren.
                        
                        
                           4.   Delegation af beslutningstagende beføjelser i henhold til stk. 1 finder anvendelse for:
                           
                                       a)
                                    
                                    
                                       ECB's vedtagelse af tilsynsmæssige afgørelser
                                    
                                 
                                       b)
                                    
                                    
                                       ECB's vedtagelse af instrukser, som i henhold til artikel 7 i forordning (EU) nr. 1024/2013 er rettet til de kompetente nationale myndigheder, med hvilke ECB har etableret tæt samarbejde.
                                    
                                 
                        
                           5.   Ledere af arbejdsenheder forelægger en ændring af en afgørelse om signifikans, der opfylder kriterierne for vedtagelse af delegerede afgørelser i artikel 3, for Tilsynsrådet og Styrelsesrådet til vedtagelse efter ikke-indsigelsesproceduren, hvis den tilsynsmæssige vurdering af den pågældende ændring af en afgørelse om signifikans har direkte indvirkning på den tilsynsmæssige vurdering af en anden afgørelse, der skal vedtages efter ikke-indsigelsesproceduren.«
                        
                     
                  
         
            Artikel 2
            Ikrafttrædelse
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Frankfurt am Main, den 3. august 2021.
            
               Christine LAGARDE
               
                  Formand for ECB
               
            
         
         
            (1)  EUT L 287 af 29.10.2013, s. 63.
         
            (2)  EUT L 141 af 1.6.2017, s. 14.
         
            (3)  Den Europæiske Centralbanks afgørelse (EU) 2017/934 af 16. november 2016 om delegation af afgørelser vedrørende signifikansen af enheder under tilsyn (ECB/2016/41) (EUT L 141 af 1.6.2017, s. 18).
         
            (4)  Den Europæiske Centralbanks afgørelse (EU) 2020/1015 af 24. juni 2020 om etableringen af tæt samarbejde mellem Den Europæiske Centralbank og Българска народна банка (Bulgariens Nationalbank) (ECB/2020/30) (EUT L 224 I af 13.7.2020, s. 1).
         
            (5)  Den Europæiske Centralbanks afgørelse (EU) 2020/1016 af 24. juni 2020 om etableringen af tæt samarbejde mellem Den Europæiske Centralbank og Hrvatska Narodna Banka (ECB/2020/31) (EUT L 224 I af 13.7.2020, s. 4).